
Test Változásával Kapcsolatos Attitűd Skála kidolgozása étkezési zavarban érintett várandós és kisgyermekes édesanyák körében

Az utóbbi években az evészavarok növekvő prevalenciája figyelhető meg. A nők
esetében egyre több figyelem irányul a terhesség során, illetve az anyává válás kritikus
időszakában visszatérő vagy megjelenő evészavarok vizsgálatára. A szakirodalom alapján
eddig kevés kutatás foglalkozott azzal, hogy az édesanyák, hogyan élik meg a szülés körüli
időszakban a testük változását és ez milyen összefüggésben lehet az evészavarok
kialakulásával. Ezért jelen kutatás középpontjában ezen tényező vizsgálata áll, illetve a kutatás
célja egy olyan mérőeszköz kidolgozása, amelynek segítségével felmérhetőek az édesanyák
körében a test változásával kapcsolatos attitűdök a szülés körüli időszakban.
A kutatás során az adatfelvétel online formában történt. A vizsgált mintát 620 fő
várandós és kisgyermekes édesanya alkotta (Méletkor = 31.9 év, SD = 4.13), a kitöltők közül 209
fő volt érintett kórosan az evészavarok tüneteit illetően. A kérdőívcsomag az alábbi teszteket
tartalmazta: Evészavar Kérdőív, WHO Jól-lét Kérdőív, Rosenberg Önértékelés Skála,
Depresszió, Szorongás és Stressz Kérdőív, Kapcsolati Elégedettség Kérdőív, Liberális
Feminista Attitűd és Ideológia Skála, valamint a kutatás során létrehozott Test Változásával
Kapcsolatos Attitűd Skálát és Társadalmi Nyomás Érzését vizsgáló skálát. Az elemzések során
feltáró (EFA) és megerősítő (CFA) faktorelemzést, korrelációs vizsgálatot, mediációs és
regressziós elemzéseket alkalmaztam.
Az eredmények alapján a Test Változásával Kapcsolatos Attitűd Skála 3-faktoros
szerkezetét sikerült igazolni (Belső késztetés, Külső nyomás, Ideál elvárás), továbbá a
reliabilitás mutatói is megfelelőnek bizonyultak. Az evészavar kóros tünetei mutató egyének
alacsonyabb jól-létről, önértékelésről, párkapcsolati elégedettségről, valamint a depresszív,
szorongásos és stresszhez köthető tünetek magasabb arányáról számoltak be az evészavarokban
kórosan nem érintett egyénekhez képest. Az evészavarokban való érintettséget a test
változásával kapcsolatos negatív attitűdök jósolták be a leginkább, azonban az édesanyák azon
csoportja, akiknek 0-6 hónapos korú gyermekük volt nem mutattak negatívabb attitűdöket a
testük változását illetően a várandós és az olyan édesanyák csoportjához képest, akiknek 7-36
hónapos gyermekük volt.
Jelen kutatás eredményei felhívják a figyelmet a szülés körüli időszak
veszélyeztetettségére az evészavarok megjelenése szempontjából, melyek további kutatások
megkezdését teszik indokolttá a témát illetően.



